הוועדה המיוחדת לפניות הציבור, כנסת 23, פרוטוקול מספר 23, 2020-10-12 10:00

יעקב טסלר: בוקר טוב לכולם.

יעקב טסלר: נוהגים לאחל: חורף בריא, ואכן המשמעות כרגע – בריאות.

יעקב טסלר: כל אחד מבין מה זה.

יעקב טסלר: באמת שהשם יעזור ושהתפילות שהתפללנו בחגים יתקבלו לרצון, ושלא נדע יותר מגפות וחולי בעם ישראל.

יעקב טסלר: אצלנו פה בארץ ובכל העולם כולו.

יעקב טסלר: התכנסנו היום לישיבה לגבי תשלום שכר לימוד במעונות יום ומשפחתונים.

יעקב טסלר: ברשותכם, אני רוצה לדון היום בשני דברים: 1.

יעקב טסלר: צמצום הסבסוד בשכר הלימוד לשנת הלימודים תשפ"א במעונות יום ובמשפחתונים.

יעקב טסלר: 2.

יעקב טסלר: מדיניות קביעת שכר לימוד במעונות יום ובמשפחתונים בתקופת סגר או בידוד.

יעקב טסלר: בהמשך אפרט ונכנס לדיון עצמו.

יעקב טסלר: ראשית, אני רוצה להודות לכל אלה שמשתתפים איתנו, ובראשם, מנכ"ל המשרד ד"ר אביגדור קפלן.

יעקב טסלר: חשוב לנו מאוד שהטרחת את עצמך ואתה משתתף בדיון הזה.

יעקב טסלר: זה מראה על הנכונות והחשיבות בעניין הזה.

יעקב טסלר: וכן לידידי, אמיר מדינה, שההשתתפות שלך גם מאוד חשובה לנו.

יעקב טסלר: לקראת פתיחת שנת הלימודים תשפ"א קיימה הוועדה ישיבה בנוגע לפתיחתה המאוחרת של המערכת לקביעת הדרגות.

יעקב טסלר: ושם הוועדה דרשה שני דברים: הראשון, החשש שעלה מההורים שהמערכות נפתחו באיחור.

יעקב טסלר: הם חששו מאוד שיצטרכו לשלם בהוצאות הרבה יותר גדולות.

יעקב טסלר: לשלם את התשלום המלא בלי לקבל את הסבסוד.

יעקב טסלר: וביקשנו לשלם את המקדמות.

יעקב טסלר: הדבר השני, שלא יהיה שינוי בחישוב של השעות החודשיות.

יעקב טסלר: ואכן, אני חייב לציין, המשרד ראה לנכון, אני מתאר לעצמי שזה לא היה כל כך קל, לבוא לקראת ההורים, לבוא לקראת המפעילים ואושרו המקדמות.

יעקב טסלר: וכן לא עשו שום שינוי לגבי השעות.

יעקב טסלר: ומגיע לכם תודה ענקית על זה.

יעקב טסלר: הודיתי בעבר, אבל להודות והכרת הטוב, אנחנו תמיד מוקירים ומעריכים.

יעקב טסלר: עכשיו אנחנו מבקשים להבא.

יעקב טסלר: התבשרנו כמו כול חלק מההורים שיש שינוי.

יעקב טסלר: אמנם זה בערך 100 שקלים.

יעקב טסלר: אבל המצב שלנו כיום ואני לא צריך לבוא ולהסביר את זה – אני חושב שכל מילה מיותרת – באיזה מצב אנחנו חיים היום במדינת ישראל.

יעקב טסלר: הרבה הורים – אני לא מדבר על אלה שנמצאים בחל"ת, אלה שמתקשים לצאת לעבוד, למצוא את העבודה ובכלל הרבה ניזוקו מהמצב שלנו בעקבות הקורונה.

יעקב טסלר: כך שכל שקל חשוב ויש לו משמעות הרבה יותר גדולה מאשר בשגרה.

יעקב טסלר: כשנודע לנו, התפרסם יותר נכון, טבלת השכר.

יעקב טסלר: אנחנו זועקים את זעקת ההורים שאומרים: דווקא בזמן הזה שאנחנו צריכים שיבואו לקראתנו, איך יכולים לבוא ולעשות את הקיצוץ.

יעקב טסלר: אני מבין וידועה לי החלטת הממשלה ב-2018 לעשות קיצוץ רוחבי של 7%.

יעקב טסלר: השאלה שלי אליכם: מדוע עכשיו?

יעקב טסלר: מדוע בזמן שאנחנו נמצאים במשבר הכי גדול אי פעם שקרה במדינת ישראל.

יעקב טסלר: אנחנו צריכים לבוא וליישם את הדבר הזה.

יעקב טסלר: שאלה שנייה, אני רוצה לדעת האם החלטת הממשלה מ-2018, האם זה התחיל כבר ב-2019 וב-2020?

יעקב טסלר: ואם כן - - - בזה דירוג מסוים, אני חושב לנכון שכעת בזמן הזה שאנחנו נמצאים, אנחנו צריכים לעשות "סטופ" ולבוא ולומר: מצד אחד אנחנו עוזרים לאנשים האלה.

יעקב טסלר: נותנים להם מענקים, מנסים לעזור להתקיים במינימום שאפשר.

יעקב טסלר: ומצד שני, מגיעה היד שנותנת להם סטירה, נקרא לזה כך, ומורידים להם את זה.

יעקב טסלר: מה הועילו חכמים בתקנתם שאנחנו מגיעים ונותנים להם איזה מענק מסוים ומצד שני אנחנו מגיעים ומיישמים את הדבר הזה שטבלת השכר החדש שזה פוגע באופן ישיר, לא הייתי אומר במכוון, בהורים האלה שאין להם את האפשרות לבוא ולשלם.

יעקב טסלר: אני רוצה לפנות ברשותכם למנכ"ל המשרד, ד"ר אביגדור קפלן, אתה איתנו?

יעקב טסלר: אנחנו רואים ולא שומעים.

יעקב טסלר: ברשותך המנכ"ל, אעבור לאמיר מדינה, אני מקווה שבינתיים נתגבר על הבעיה.

יעקב טסלר: אמיר שלום, בוקר טוב.

יעקב טסלר: לא עונה.

יעקב טסלר: הבעיה היא אצלנו לכאורה.

יעקב טסלר: אני מתנצל בפני כל אלה שמשתתפים איתנו.

יעקב טסלר: יש לנו תקלה טכנית ומקווים להתגבר על זה ממש במהרה.

יעקב טסלר: אני מציע שנצא להפסקה של חמש דקות על מנת שנוכל להתגבר על התקלה.

יעקב טסלר: שלום אדוני, אני מתנצל.

 << אורח >> אביגדור קפלן: שלום וברכה, אתה שומע אותי הפעם?

יעקב טסלר: עכשיו אני שומע אותך היטב.

 << אורח >> אביגדור קפלן: מצוין.

יעקב טסלר: מה שלומך?

 << אורח >> אביגדור קפלן: תודה רבה, מכובדי היושב-ראש, התקלה הייתה כנראה אצלכם.

יעקב טסלר: אודה לך אם תוכל להגביר טיפ-טיפה את קולך.

יעקב טסלר: זה יעזור לנו.

 << אורח >> אביגדור קפלן: התקלה הייתה אצלכם ואני מקווה שאתה שומע אותי עכשיו בצורה ברורה.

יעקב טסלר: כל התקלות זה בבניין הזה, במקום הזה.

יעקב טסלר: ואתה עכשיו מגיע לתקן.

 << אורח >> אביגדור קפלן: ברשותך אתייחס לדברים שאמרת.

 << אורח >> אביגדור קפלן: קודם כל, אני מקווה שכל המעונות לפעוטות גילאי אפס עד שלוש יחזרו במהרה לתפקד כי כרגע הם מושבתים לאור החלטת הסגר.

 << אורח >> אביגדור קפלן: וזה על הפרק, כנראה, של הממשלה להחזיר אותם.

 << אורח >> אביגדור קפלן: אני מקווה שאכן תתקבל החלטה שהם יחזרו לתפקד במהירות.

 << אורח >> אביגדור קפלן: לעצם העניין שלשמו התכנסנו, אני מוכרח להגיד שאנחנו עושים הכול למען כל האוכלוסיות החלשות.

 << אורח >> אביגדור קפלן: אנחנו נהנים מעזרה רבה מאוד ממשרד האוצר ועושים את הכול במסגרת אילוצי התקציב, יש אילוצים כאלה, אין תקציב אינסופי.

 << אורח >> אביגדור קפלן: גם במסגרת קופסאות הקורונה – לעזור לכל האוכלוסיות.

 << אורח >> אביגדור קפלן: מצד שני, אנחנו מחויבים לקיים את החלטות הממשלה.

 << אורח >> אביגדור קפלן: ופה היה מדובר בהחלטה לקיצוץ "פלאט" של 7.16%.

 << אורח >> אביגדור קפלן: בלשון פשוטה זה בערך 89 שקל לכל ילד ו-90 מיליון שקל בסך הכול.

 << אורח >> אביגדור קפלן: לא היה לנו שום מקור תקציבי בסדר העדיפויות של המשרד לקחת 90 מיליון שקל ולשתק פעילויות רווחתיות אחרות.

 << אורח >> אביגדור קפלן: לייעד את הכסף למטרה הזו כדי להקל על ההורים ולא לגרום לכך שהם ישלמו את כל התשלום הנוסף.

 << אורח >> אביגדור קפלן: וגם כנראה שלאוצר לא היה מקור תקציבי להעמיד לרשותנו, את ה-90 מיליון שקל, כדי להימנע מהייקור הזה.

 << אורח >> אביגדור קפלן: לכן בלית ברירה נאלצנו לעשות את זה וזה מה שיצא כהנחיה.

 << אורח >> אביגדור קפלן: כמובן שאנחנו מצרים על העומס הנוסף בימים קשים אלה שנופל על ההורים.

 << אורח >> אביגדור קפלן: אבל פשוט זה נעשה בלית ברירה.

 << אורח >> אביגדור קפלן: אני מניח שאנשי האוצר יכולים להרחיב יותר על כל האילוצים שהם ניצבים בפניהם ושהמשרד ניצב בפניהם בכדי להבין שאכן זה היה מהלך בלית ברירה ולא מהלך מתוך כוונת מכוון.

 << אורח >> אביגדור קפלן: אני מציע להעביר את רשות הדיבור לאסף שנמצא בזום הזה.

יעקב טסלר: תודה אדוני, כבקשתך אעביר את רשות הדיבור לאסף.

יעקב טסלר: אסף וסרצוג, שלום לך.

יעקב טסלר: אולי אתה תשפוך לנו קצת אור.

יעקב טסלר: איך אנחנו – כמו שהמנכ"ל אמר שהוא מצר על כך והוא פועל למען כל השכבות, מול כולם.

יעקב טסלר: וה-90 מיליון שקל שזה לא כל כך תקציב ענק וגדול.

יעקב טסלר: בזמן הזה שאנחנו נמצאים.

יעקב טסלר: איך בכל זאת, למרות החלטת הממשלה, איך אנחנו יכולים לתמרן ולמצוא מקור תקציבי לזה.

יעקב טסלר: בבקשה, אסף.

אסף וסרצוג: שלום ובוקר טוב יושב-ראש הוועדה וחבריי הוועדה.

אסף וסרצוג: אמשיך מאיפה שאביגדור סיים.

אסף וסרצוג: סבסוד מעונות יום זה נושא שהוא חשוב מאוד.

אסף וסרצוג: מטרת הסבסוד של מעונות היום הוא לאפשר להורים לצאת לעבודה.

אסף וסרצוג: אין ספק שבתקופה של משבר – אי אפשר להגיד את זה כמובן באופן גורף –יש הרבה חוסר וודאות ואוכלוסיות רבות נפגעות ממנו.

אסף וסרצוג: ודאי שלהפחית סיוע זה דבר שהוא פחות מומלץ.

אסף וסרצוג: אני מבין מאוד את הרצון והצורך להפנות אצבע מאשימה כלפי משרד האוצר בעניין הזה.

אסף וסרצוג: אבל לצערנו הרב, לא אנחנו הכתובת כאן.

אסף וסרצוג: הממשלה קיבלה החלטה שמחייבת הפחתה בבסיס התקציב בהיקף של כ-7% מבסיס תקציב כל המשרדים באשר הם.

אסף וסרצוג: בלא יצא מן הכלל כמעט, יש חריגים מאוד פרטניים.

ינון אזולאי: אסף זה ינון אזולאי, אז תעשו את ה"פלאט" לגבי הבינוי.

אסף וסרצוג: רגע, ינון, ברשותך, תן לי לסיים ואז אני בטוח שתיכנס - - -

ינון אזולאי: לא.

ינון אזולאי: אסף, אנחנו מכירים את התשובות.

יעקב טסלר: תן לו לסיים ואחרי זה נשאל אותו.

אסף וסרצוג: לא.

אסף וסרצוג: אם אתה מכיר – אבל בכל זאת מכיוון שהזמנתם אותנו וביקשתם שנדבר, אני אשמח רק להשלים את הדברים.

יעקב טסלר: אסף, תמשיך בבקשה.

אסף וסרצוג: תודה רבה.

אסף וסרצוג: בעצם אנחנו בסך הכול מכילים את ההפחתה, עושים פנייה תקציבית טכנית במהותה.

אסף וסרצוג: אין לנו פה שיקול דעת.

אסף וסרצוג: הממשלה החליטה ואנחנו מבצעים את הדברים.

אסף וסרצוג: אנחנו הצענו בפני משרד העבודה והרווחה, עושים את זה גם משרדים אחרים, זה נעשה גם בעבר במשרד, לאו דווקא באותן תקנות – אפשר להחליט שלא מפחיתים באופן רוחבי מכל התקנות, אלא, לצורך העניין, מקצצים בפעילות אחרת על חשבון הפעילות הזאת.

אסף וסרצוג: ככל שהמשרד היה מעוניין לבצע את הפעילות הזאת, ואני מבין שאביגדור יבוא ויאמר: יש לנו גם חוסרים בצרכים במקומות אחרים.

אסף וסרצוג: זה בסדר גמור וזה גם עניין של סדרי עדיפויות של המשרד.

אסף וסרצוג: אנחנו הצענו את הדבר הזה וככל שהמשרד יצא וישמח לקצץ, לא ישמח, אבל יצביע על מקור תקציבי ממקור אחר – אנחנו נשמח כמובן לבצע את השינוי הזה בהקדם האפשרי.

אסף וסרצוג: אבל שוב, זה לא שיש לנו יכולת לפתור את הנקודה הזאת.

אסף וסרצוג: באשר לסוגיה של האם 90 מיליון שקל זה הרבה או מעט: 90 מיליון שקל זה הרבה מאוד כסף אבל זה לא העניין פה, זה לא שיש לנו כסף ואנחנו אומרים כרגע: בואו פשוט נוציא אותו על משהו אחר.

יעקב טסלר: זה החלטת ממשלה.

אסף וסרצוג: ולכן אומר עוד הפעם – זה לא שיש לנו מקור תקציבי ואנחנו מבוששים להשתמש בו.

אסף וסרצוג: בסופו של דבר, גם אנחנו פועלים תחת מגבלות תקציב.

אסף וסרצוג: דרך אגב, הממשלה הביאה והכנסת אישרה אותו.

אסף וסרצוג: ההגדלה על התקציב ההמשכי של שנת 2020 זה כ-11 מיליארד שקלים.

אסף וסרצוג: במסגרתו בוצעו דיונים תקציביים על מה שניתן היה להקצות בין המשרדים, מה שלא היה מחויב.

אסף וסרצוג: כל משרד דרש את הדברים שלו.

אסף וסרצוג: בסופו של דבר, הנושא אושר בממשלה, אושר על ידי השרים, אושר לאחר מכן בוועדת הכספים.

אסף וסרצוג: כך שככל שהיה רצון עז לשנות את הדברים, הייתה גם הזדמנות לנסות ולהצביע על מקור תקציבי מתוך אותם 11 מיליארד שקלים.

אסף וסרצוג: זה לא נעשה וזה בסדר גמור.

אסף וסרצוג: אלה סדרי העדיפויות הממשלתיים, אבל כאמור גם שם משרד העבודה והרווחה קיבל תוספות מסוימות.

אסף וסרצוג: שוב, לצרכים שהוגדרו, בהחלט לצרכים חיוניים וחשובים.

אסף וסרצוג: אלו המקורות התקציביים שקיימים ואנחנו כאמור, מיישמים החלטות ממשלה בנושא הזה.

יעקב טסלר: מה היה הקיצוץ ב-2019?

יעקב טסלר: מה גובה הקיצוץ?

יעקב טסלר: החלטת הממשלה היא מ-2018, נכון?

אסף וסרצוג: נכון.

יעקב טסלר: עכשיו זה 7.16, כמה אמרתם?

ינון אזולאי: 7%.

אסף וסרצוג: 7.11%.

יעקב טסלר: ב-2017, זה גם היה 7%?

אסף וסרצוג: לא.

אסף וסרצוג: זה היה פחות.

יעקב טסלר: כמה?

אסף וסרצוג: תכף אבדוק ואגיד לך במדויק.

אסף וסרצוג: לא רוצה סתם להטעות את חברי הוועדה.

יעקב טסלר: וההחלטה של הממשלה הייתה שזה הולך בדירוג?

יעקב טסלר: מי קבע כמה לקצץ ב-2018, 2019, 2020?

יעקב טסלר: איך זה עבד?

אסף וסרצוג: אסביר: החלטות הממשלה בנוגע להפחתות רוחביות, ככה זה נקרא, או "פלאט" או קיצוץ רוחבי – כאשר הממשלה רוצה להתכנס למסגרת תקציב מסוימת.

אסף וסרצוג: ובין אם זה במסגרת דיוני תקציב בין אם זה שעכשיו היא מחליטה שהיא רוצה לממן תוספת אי קביעות לשוטרים או כל החלטה אחרת.

אסף וסרצוג: אל מול העלייה בהוצאות המימון היא צריכה להצביע על מקור תקציבי חלופי.

אסף וסרצוג: ואז הרבה פעמים מה שקורה זה שמצביעים על מדרג שלא מצליחים למצוא מקור אחד ספציפי.

אסף וסרצוג: עושים הפחתה רוחבית מכל משרדי הממשלה, וזה קבוע בצורה מאוד ברורה בהחלטת הממשלה ולאחר מכן צריך לבצע אותה בהתאם למועדים שבו זה נקבע.

אסף וסרצוג: זאת החלטה שמאזנת הוצאה תקציבית.

אסף וסרצוג: הממשלה מחויבת לפי חוק יסודות התקציב לבצע את זה.

יעקב טסלר: אוקיי.

יעקב טסלר: ינון.

ינון אזולאי: קודם כל חורף בריא ותודה רבה לך על הדיון, אדוני היושב-ראש.

ינון אזולאי: אסף, הרי גם אז וגם היום וכל פעם מחדש עולה הנושא הזה של הקיצוץ.

ינון אזולאי: אנחנו אומרים: אין בעיה, יש "פלאט" שצריך לעשות, אבל ביקשנו בעבר לעשות את ה"פלאט" הזה דווקא מהבינוי.

ינון אזולאי: אתם דורשים שזה יהיה דווקא במזומן.

ינון אזולאי: אם תיקח את הבינוי, ואתה יודע שאתה שצריך להוציא עליו במשך שנתיים, תעשה שם את ה"פלאט" ואז אנחנו יודעים שיהיה אמנם פחות 90 מיליון שקל עבור מעונות יום חדשים שיבנו שגם כך אנחנו יודעים שלא תמיד זה מנוצל או כן מנוצל.

ינון אזולאי: אם נעשה דבר כזה, זה יכול לפתור את הבעיה.

ינון אזולאי: אנחנו נמצאים בתקופה – בטח הרחיב על זה היושב-ראש – של קורונה שגם כך המצב הוא קשה מאוד.

ינון אזולאי: גם של ההורים, גם של הארגונים, כולם נמצאים במצב קשה, חלק בחל"ת, חלק בכלל פיטרו אותם מהעבודה.

ינון אזולאי: זה פוגע דווקא בשכבות החלשות ביותר, אתם צריכים לתת על זה את הדעת.

ינון אזולאי: אנחנו יודעים מה מגיע אלינו לוועדת כספים.

ינון אזולאי: מיליארדים מגיעים.

ינון אזולאי: ה-90 מיליון האלה, זה לא שאומרים לך שזה לא כסף, זה הרבה כסף.

ינון אזולאי: ב-90 מיליון אפשר לעשות במדינה המון, אבל גם ב-90 מיליון האלה אנחנו יכולים לבוא ולעזור לאותן אוכלוסיות חלשות.

ינון אזולאי: זה המהות.

יעקב טסלר: כל שקל.

ינון אזולאי: כל הכספים שאנחנו מעבירים היום זה בשביל לעזור לעצמאים, לעזור לאותם אנשים מסכנים שפיטרו אותם.

ינון אזולאי: זה חלק שאתה עושה אותו ממש, בדברים הכי קלים, אתה יכול לעשות עם ה-90 מיליון שקל האלה.

ינון אזולאי: לא יודע אם העליתם את זה – כל הנושא שפעם שעברה העלינו, לעשות להם את אותו חישוב של שנה שעברה, של הליכוד.

ינון אזולאי: הרי בפועל זה עדיין לא קיים בשטח.

ינון אזולאי: אולי המנכ"ל יענה לנו על זה, אבל זה לא קיים עדיין בשטח.

ינון אזולאי: גם זה וגם זה, בסופו של דבר להורים האלה - -

יעקב טסלר: מצטברים

ינון אזולאי: - - מצטבר להם תשלומים: אם זה ה-130 שקל, אם אתה מסתכל על דירוג, ואם אתה מסתכל על המדד, ואם אתה מסתכל על הכול ביחד אתה מגיע למאות שקלים בחודש.

ינון אזולאי: אני חושב שפה התפקיד של האוצר הוא לבוא ולהסכים לבקשה של משרד הרווחה, הם ביקשו את זה בעבר, מבקשים את זה כל פעם.

ינון אזולאי: תסכימו לעשות את ה"פלאט" דווקא מהנושא של הבינוי.

אסף וסרצוג: אשמח לענות לחבר הכנסת אזולאי, רק אגיד קודם שחבר הכנסת אזולאי, כמו שאמרתי בתחילת הדברים ואני חושב שאתה יודע את זה: היה לנו הרבה מאוד שיחות סביב נושא המעונות ואתה מאוד מעורב בדבר הזה.

אסף וסרצוג: אנחנו בעד.

אסף וסרצוג: הנושא של מעונות היום הוא חשוב לנו מהרבה בחינות, בראש ובראשונה בעולם של יציאה לעבודה.

אסף וסרצוג: המטרה שלנו היא לסייע לאותן אוכלוסיות מוחלשות כדי לצאת לעבודה ואנחנו חושבים ורואים בזה ככלי חשוב.

יעקב טסלר: אז איפה הבעיה?

אסף וסרצוג: שנייה.

אסף וסרצוג: אין שום בעיה, אנחנו מאוד בעד.

ינון אזולאי: ברור לי, אני יודע ואני אתכם.

ינון אזולאי: אנחנו יודעים שזה המענה - - -

אסף וסרצוג: בסדר גמור - - -

יעקב טסלר: אסף, אם הוא לא ידע שאתם מגיעים מתוך רצון טוב, הוא בכלל לא היה פונה אליך יש לו עם מי לדבר – איך שאומרים.

אסף וסרצוג: אנחנו מדברים ועם חבר הכנסת אזולאי יש לנו מערכת יחסים ארוכה וטובה ועניינית מאוד.

ינון אזולאי: ענפה.

אסף וסרצוג: אנחנו מאוד מעריכים אותה, ואני לא אומר את זה כך סתם.

אסף וסרצוג: הנושא הגיע בסוף לוועדת הכספים ואני מזכיר: אושרו תוספת לתקציב ההמשכי.

אסף וסרצוג: הנושא הזה, למיטב זכרוני, עלה שם לדיון ולא תוקצב כנגד דברים אחרים.

אסף וסרצוג: היו דברים שהיו יותר חשובים לכל מיני גורמים.

אסף וסרצוג: אני מזכיר, כל אחד שם בא וביקש, לא דווקא בוועדת כספים, בממשלה ובדיונים, גם בוועדה.

אסף וסרצוג: היו הרבה מאוד לחצים.

אסף וסרצוג: מטבע הדברים, כל אחד רצה להקצות את התקציבים לאין שנראה לו נכון.

אסף וסרצוג: בסוף הייתה הסכמה.

אסף וסרצוג: ה-90 מיליון שקלים האלה לא מצאו מענה באותם 11 מיליארד.

אסף וסרצוג: ואם הם היו מוצאים מענה אז היינו מתקצבים אותם בחפץ לב.

אסף וסרצוג: דבר אחרון, לגבי הבינוי.

אסף וסרצוג: אעמיד דברים על דיוקם: בתקציב הבינוי מדובר בהרשאה להתחייב.

אסף וסרצוג: התקציב המזומן שקיים בתקציב משרד העבודה והרווחה עבור בינוי נועד לשרת הרשאות עבר – לא ניתן לקצץ בו.

אסף וסרצוג: כל קיצוץ בו הוא פיקטיבי מכיוון שההזמנות האלה כבר בוצעו, הפעולות מתבצעות בשטח וצריך לשלם חשבוניות למי שמבצע אותם – בין אם זה רשות מקומית בין אם זה קבלנים מבצעים וכן הלאה.

אסף וסרצוג: ההרשאות להתחייב לשנים קדימה, קודם כל, אם יקצצו אותם אז המשמעות היא שלא יהיה בינוי למעונות עתידיים.

אסף וסרצוג: מעבר לכך, הרשאה להתחייב היא לא שקל מול שקל.

אסף וסרצוג: ההרשאה להתחייב היום לוקח הרבה מאוד שנים להוציא אותה ובשביל להגיע ל-90 מיליון שקל מזומן צריך ביחס של לפעמים אחד לעשר כדי להגיע לאותם - - -

ינון אזולאי: אסף, אבל אלה הפתרונות שאנו דורשים מכם.

ינון אזולאי: מהאוצר.

ינון אזולאי: אני מבין שמה שיש לגביו התחייבות צריך לשלם, זה בסדר, אבל אתה יודע - - -

אסף וסרצוג: לא.

אסף וסרצוג: אבל ההרשאה לפני היא לא מענה למזומן.

ינון אזולאי: אסף, זה מה שאני אומר – אתם דורשים דווקא מענה למזומן.

ינון אזולאי: יש מקרים שהם חריגים.

ינון אזולאי: אתה תגיד: זה הקיצוץ שאנחנו רוצים לעשות, זה ה"פלאט" שאומר שזה מזומן.

ינון אזולאי: אם תביא לי "פלאט" בתשלומים בעוד שנתיים – זה לא "פלאט".

אסף וסרצוג: לא.

אסף וסרצוג: הממשלה החליטה.

אסף וסרצוג: אני חייב להעמיד את הדברים על דיוקם: הממשלה כשהיא מקצצת הרשאות, היא יכולה לקצץ הרשאות – זה משהו אחר.

אסף וסרצוג: אנחנו עושים את זה במשרדים שיש להם תקציבי הרשאות גדולים מאוד.

אסף וסרצוג: כמו במשרד התחבורה.

אסף וסרצוג: כשאתה רוצה לקצץ במזומן, אתה לא באמת יכול במזומן בתקציב הפיתוח של משרד התחבורה כי זה כסף מחויב.

אסף וסרצוג: אתה מקצץ בהרשאות.

אסף וסרצוג: ושם יש לנו מפתחות שאנחנו מקצצים והמשמעות שם היא שאתה מקצץ ביחס של אחד לכמה.

אסף וסרצוג: אתה לא באמת מקצץ שקל מול שקל.

אסף וסרצוג: לא אכנס לזה, זה מורכב וגם לא נושא הדיון.

אסף וסרצוג: הממשלה החליטה לקצץ במזומן.

אסף וסרצוג: היא לא החליטה לקצץ בהרשאה או במשהו אחר.

אסף וסרצוג: היא החליטה לקצץ במזומן.

אסף וסרצוג: ולכן אנחנו כמשרד האוצר צריכים לממש את החלטת הממשלה ולהביא תקציב מזומן בהפחתה רוחבית בהתאם למה שהיא הורתה לנו בכל המשרדים.

אסף וסרצוג: בתוך אותו משרד, ניתן לבוא ולהגיד: במקום לקחת מתקנה X קח מתקנה Y. אבל זה חייב להיות מזומן.

אסף וסרצוג: זה לא יכול להיות תקציב הרשאתי.

אסף וסרצוג: לכן הפתרון של לקחת מהרשאה של בינוי מעונות יום, מעבר לבעיה המקצועית שזה יוצר, זה גם לא פותר את הבעיה.

יעקב טסלר: שמעתי את התשובה.

יעקב טסלר: זה נתון מסוים.

ינון אזולאי: מה שאסף אומר זה שאנחנו ניפגש בוועדת כספים ששם אומרים: יהיה את הכוח ויהיה אפשר להביא עוד 90 מיליון.

ינון אזולאי: המקור הוא שם.

ינון אזולאי: זה מה שאתה אומר, נכון?

ינון אזולאי: שם ימצאו את המקור ל-90 מיליון.

אסף וסרצוג: לא.

אסף וסרצוג: עוד פעם, חברים - - -

ינון אזולאי: הבנתי.

ינון אזולאי: אתה אומר העברנו כסף ולא העברנו את אותם 90 מיליון - - -

אסף וסרצוג: ינון, רגע, אתה כבר מכיר אותנו ואתה יודע שאנחנו עניינים ויודעים לעבוד.

אסף וסרצוג: צר לי שלוקחים את זה למקום של נגד האוצר.

אסף וסרצוג: זה החלק הקל – משרד האוצר קיצץ, משרד האוצר הרשע.

אסף וסרצוג: סליחה, זה לא המצב.

אסף וסרצוג: יש החלטת ממשלה ואנחנו מחויבים לבצע את החלטת הממשלה.

ינון אזולאי: החלטת הממשלה מדברת על מזומן בלבד, לא על הרשאה?

אסף וסרצוג: רגע, רגע, עברו עכשיו 11 מיליארד שקלים, תוספת לתקציב ההמשכי לתקציב 2020, לגב שלו.

אסף וסרצוג: חלק מהכסף הזה היה מחויב ולא היה ניתן לגעת בו אבל חלק משמעותי בו ניתן היה לקבל לגביו החלטות.

אסף וסרצוג: והתקבלו החלטות – נוסף כסף לתקציב הביטחון, נוסף כסף לתקציב החינוך והבריאות והתחבורה וגם לתקציב משרד העבודה והרווחה.

ינון אזולאי: לא.

ינון אזולאי: שאלתי אם בהחלטת הממשלה שהייתה, אתה אומר שזה לא להרשאה, רק למזומן?

אסף וסרצוג: נכון.

ינון אזולאי: אולי שהיועצת המשפטית תתייחס לזה.

אסף וסרצוג: ואם היו רוצים להקצות 90 מיליון שקלים, מתוך אותם 11 מיליארד שקלים - - -

ינון אזולאי: כדאי שהיועצת המשפטית שלנו תתייחס לנושא של החלטת הממשלה, אולי יש לה משהו אחר?

יעקב טסלר: ורד, בבקשה.

ורד קירו-זילברמן: אני קוראת את החלטת הממשלה, אבל יכול באמת להיות שלא הבנתי.

ורד קירו-זילברמן: אקריא לך מה כתוב בהחלטת הממשלה: "לבצע שינויים וסדרי עדיפויות בתקציב, להפחית את בסיס תקציבי המשרדים.

ורד קירו-זילברמן: בשנת 2018 בשיעור של 2.9, כמפורט בטבלה, ובהתאם לכך להפחית את בסיס ההרשאה להתחייב של משרדי הממשלה לכל הפחות בשיעור האמור".

ורד קירו-זילברמן: אותו דבר ב-2019: "בשיעור של 3.9 להפחית את בסיס ההרשאה להתחייב של משרדי הממשלה לכל הפחות בשיעור האמור" זהו, זה חוזר על עצמו.

ורד קירו-זילברמן: אלא אם כן תתקן אותי ותגיד לי איפה כתוב מזומן.

יעקב טסלר: אסף?

יעקב טסלר: שמעת את ורד?

ורד קירו-זילברמן: אותו דבר על 2021-2020.

אסף וסרצוג: שמעתי את ורד.

אסף וסרצוג: ורד הקריאה מצוין את החלטת הממשלה.

אסף וסרצוג: אם תקראי שוב, את תראי שזה כתוב בצורה מאוד מדויקת.

יעקב טסלר: איפה?

אסף וסרצוג: להפחית בבסיס תקציבי הממשלה ובהתאם גם לעשות הפחתה בהרשאה להתחייב.

ורד קירו-זילברמן: זה לא "בהתאם לעשות".

אסף וסרצוג: זה בדיוק מה שהסברתי לכם קודם - - -

ורד קירו-זילברמן: זה לא גם לעשות - - -

אסף וסרצוג: ההפחתה היא בבסיס המזומן של משרדי הממשלה, בבסיס התקציב כמות שהוא - -

ורד קירו-זילברמן: ובהתאם לכך, להפחית את בסיס ההרשאה להתחייב.

אסף וסרצוג: - - ובנוסף, צריך גם בתקנות ההרשאתיות להפחית את ההרשאה.

אסף וסרצוג: למה?

אסף וסרצוג: אם אתם רוצים הסבר, זה כבר דיון תקציבי, אם זה מעניין את הוועדה, אשמח להסביר.

אסף וסרצוג: אתן לכם לדוגמה את תקציב משרד התחבורה: תקציב הפיתוח של משרד התחבורה הוא סדר גודל אם אני זוכר נכון, עבר זמן מאז שהייתי רכז תחבורה.

אסף וסרצוג: ביצוע של השנה אמור להתקרב ל-30 מיליארד שקלים.

אסף וסרצוג: זה סדר הגודל.

אסף וסרצוג: בנוסף יש הרשאות להתחייב של עוד בערך 40 מיליארד שקלים.

אסף וסרצוג: עכשיו, כמו שהסברתי לכם, לעשות קיצוץ במזומן של משרד התחבורה זה פיקציה.

אסף וסרצוג: למה זה פיקציה?

אסף וסרצוג: מכיוון שבעצם אתה משלם התחייבויות שכבר התחייבת לגביהן.

אסף וסרצוג: אז אם תקצץ, אתה עדיין תצטרך לשלם אותן.

אסף וסרצוג: באה הממשלה ואומרת: אני מבינה את זה, לכן תקצצו לי גם הרשאות להתחייב במשרד התחבורה בנוסף למזומן, כדי שאוכל להגיע לאותו בסיס תקציב.

אסף וסרצוג: ואז עושים את זה במפתחות אחרים.

אסף וסרצוג: אבל בלי קשר, לצורך העניין, למשרד התחבורה גם יש תקציב שוטף, סעיף 40, שעליו אין שם כמעט תקנות הרשאה, כולן תקנות מזומן כמו משרד העבודה והרווחה ועושים עליו "פלאט" רגיל.

אסף וסרצוג: בדיוק כמו שעושים במשרד העבודה והרווחה, בדיוק כמו שעושים בחינוך, כמו שעושים בבריאות, במשרד המדע, במשרד התיירות, בכל המשרדים.

אסף וסרצוג: בדיוק אותו דבר – ככה זה עובד.

אסף וסרצוג: אני מבין את הצורך להפנות אצבע מאשימה למישהו.

אסף וסרצוג: אבל אין פה אצבע מאשימה, זה לא עניין של להיות רעים.

אסף וסרצוג: למה אני חוזר ואומר לחבר הכנסת אזולאי שאנחנו בעד הסוגיה של סבסוד מעונות יום?

אסף וסרצוג: אנחנו בעד הסוגיה של סבסוד מעונות יום כי אנחנו באמת מאמינים.

אסף וסרצוג: אין לנו ויכוח מקצועי.

אסף וסרצוג: זה לא איזה תקנה או סעיף שלדעתנו יש בו בעיות ואז יש איזה ויכוח מקצועי אם נכון או לא נכון לתקצב.

אסף וסרצוג: זה לא הדיון בכלל.

אסף וסרצוג: הדיון פה הוא על כך שהייתה החלטת ממשלה, אנחנו מיישמים אותה ככתבה וכלשונה.

אסף וסרצוג: היה ורוצה משרד העבודה והרווחה להצביע על מקור אחר – היה יכול לעשות זאת.

אסף וסרצוג: הייתה רוצה הממשלה לתעדף את זה על פני רשימה מאוד ארוכה של נושאים שהיא תיעדפה, לדוגמה, במשרד העבודה מתקצבים עכשיו את הסכם הנכים.

אסף וסרצוג: ראוי לדעתי לכל הדעות שגם חברי הוועדה פה יגידו: האם זה יותר חשוב או פחות חשוב?

אסף וסרצוג: זו לא החלטה שלנו, זה החלטת מדיניות ואנחנו מבצעים.

יעקב טסלר: אוקיי.

יעקב טסלר: אנחנו נבדוק את הדברים.

יעקב טסלר: תאמר לי בבקשה אסף, בגל הראשון הייתה מדיניות ברורה בתקופה שהמעונות היו סגורים.

יעקב טסלר: ההורים לא הצטרכו לשלם את הכסף והמפעילים קיבלו סכום כלשהו.

יעקב טסלר: כרגע מתאריך 17 בספטמבר, כפי שהמנכ"ל אמר קודם שבמהרה הם יחזרו במהרה.

יעקב טסלר: עד כמה שראיתי את הפרסום, מדובר ב-18 לחודש.

יעקב טסלר: אני מקווה שאכן כך.

יעקב טסלר: הייתה פה תקופה שהיה סגר – מה המדיניות שלכם כרגע, ואנחנו לא יודעים לומר, יש מצב שזה יפתח ביום ראשון, אבל אף אחד לא יודע לומר פה מתי זה ייסגר שוב.

יעקב טסלר: על כל פנים, אם וישוב הסגר, מה המדיניות לגבי התשלום להורים בזמן שהם לא שולחים את הילדים בזמן שהמעונות סגורים?

אסף וסרצוג: קודם כל גם אנחנו מקווים שיפתח ב-18 באוקטובר בהקדם.

ינון אזולאי: להזכירך שערים האדומות יישארו כנראה סגורים.

ינון אזולאי: כלומר, אנחנו נצטרך להמשיך למצוא להם פתרון.

אסף וסרצוג: עוד פעם, אפשר לנהל פה דיון על היציאה מהסגר אבל - - -

יעקב טסלר: לא יציאה מהסגר.

יעקב טסלר: מה המדיניות לגבי זה?

ינון אזולאי: אסף, העניין הוא לא היציאה מהסגר.

ינון אזולאי: אתה יודע, לפעמים מטילים סגרים על ערים מסוימות או על שכונות מסוימות שבתוך זה - - -

יעקב טסלר: ינון, בוא נשמע באופן כללי מה המדיניות ואחרי זה - - -

ינון אזולאי: מדיניות על הנושא הזה של ערים עם סגרים נקודתיים, זאת השאלה.

אסף וסרצוג: עוד פעם, הסוגיה של החזר תשלומי הורים היא סוגיה שמשרד האוצר אף פעם לא התערב בזה וזה גם לא מסמכותנו.

אסף וסרצוג: אנחנו לא יכולים להורות או להנחות.

יעקב טסלר: צודק.

אסף וסרצוג: במקרה הזה, לצורך העניין, מעונות יום הם כמו נותן שירותים אחר.

אסף וסרצוג: כמו שבגן פרטי אנחנו לא יכולים להתערב האם הגן מחזיר את הכסף או לא.

אסף וסרצוג: וכמו שבכל סוגיה אחרת.

אסף וסרצוג: אין לנו סמכות או יכולת להגיב.

אסף וסרצוג: אם אני לא טועה, הרשות להגנת הצרכן, משרד המשפטים הוציא איזושהי הנחיה בסגר הראשון לגבי מה החוק אומר.

אסף וסרצוג: שוב, זו לא סוגיה שאנחנו יכולים להכריע בה.

יעקב טסלר: תודה בשלב זה, אסף.

יעקב טסלר: אני רוצה לפנות לאמיר מדינה, נמצא איתנו?

אמיר מדינה: אני איתכם.

יעקב טסלר: אמיר, תאמר לי בבקשה לגבי הדבר השני שדיברתי עליו עם אסף:

יעקב טסלר: לגבי המדיניות במעונות שהיו סגורים – ומקווה מאוד שלא יהיו סגורים – לגבי תשלומי הורים.

אמיר מדינה: תודה רבה אדוני היושב-ראש, וחבריי חברי הכנסת.

אמיר מדינה: אצהיר בפתח דברי, כמו שאמר המנכ"ל ובדיוק כמו שאמר אסף:

אמיר מדינה: אנו מקווים כולנו שהמעונות יחזרו לפעילות מלאה בלי הגבלות החל משבוע הבא.

אמיר מדינה: אנחנו ערוכים לחזרה בין אם יוחלט על חזרה חלקית או חזרה מלאה.

אמיר מדינה: אנחנו ערוכים לפתיחת המסגרות.

אמיר מדינה: זה כמו שאמר אסף – הסמכות בנושא הצרכני שבין מקבל השירות לנותן השירות היא לא בידיים של האגף.

אמיר מדינה: בצורה שהיא קצת מעבר לסמכותי, הוצאתי איזה שורה אחת במכתב במרץ וקיבלתי עליה אש ותימרות עשן בגלל זה.

אמיר מדינה: מדובר על נושא צרכני נטו שאומר שאם הורה שילם על שירות ונותן השירות לא סיפק את השירות להורה – ההורה לא מחויב לשלם את הסכום.

אמיר מדינה: לארגון אסור לגבות את הסכום.

אמיר מדינה: זוהי - - - שהיא בסמכות של – בדיוק כמו שאמר אסף – המועצה לצרכנות ושל הרשות להגנת הצרכן, זאת לא הסמכות של האגף למעונות יום לקבוע.

אמיר מדינה: אנחנו לא עומדים בתווך שבין ההורה לבין הארגון המפעיל.

אמיר מדינה: כך שאין לי יכולת לקבוע ולהחליט שהורה מחויב לשלם ואין לי גם יכולת לאכוף את הנושא הזה.

יעקב טסלר: אמיר, בגל הראשון, המציאות הייתה שהורים לא שילמו.

יעקב טסלר: מי קבע את זה?

יעקב טסלר: מי כן הייתה לו את הסמכות?

יעקב טסלר: מי נתן פיצוי למפעילים, לארגונים?

יעקב טסלר: מי זה היה?

אמיר מדינה: אני מפריד בין נושא השיפוי לארגונים בגין ירידה בהכנסות – בנושא הזה אסף יכול להרחיב יותר טוב ממני כי את הנוסחות, בסוף היום, בדיון לילי בין הארגונים לבין משרד האוצר הם סגרו.

אמיר מדינה: האחריות או הסמכות לקבוע אם הורה ישלם או לא ישלם זה בדיוק כמו כל נושא צרכני אחר.

אמיר מדינה: עוד פעם, זה לא חונה באגף מעונות יום.

יעקב טסלר: קצת נשמע הגיוני מה שאתה אומר, אבל אני לא מבין, אז אני שואל פה בלי לדעת, בלי להבין: מה אמור לעשות אחד שלא הגיע למעון?

יעקב טסלר: הממשלה בהוראות שלה החליטה לסגור את המעון.

יעקב טסלר: ההורים לא יכולים לשלוח את הילדים כתוצאה מהחלטת הממשלה ובפועל הוא צריך לשלם כל חודש את הכסף שאין לו – למה?

יעקב טסלר: מי צריך לתת את התשובה על זה?

יעקב טסלר: אני יודע שבפועל, אמיר, אני שומע מה שאתה אומר.

יעקב טסלר: אני לא מפנה אליך – אנחנו לא מאשימים אחד את השני.

יעקב טסלר: אני פה כרגע זועק את זעקתם של ההורים שאמורים לשלם כסף בזמן שהילדים בבית.

יעקב טסלר: למה?

יעקב טסלר: מי אמור לספוג את זה?

יעקב טסלר: אתה מצד אחד מסתכל ואומר: זה עניין צרכני, זה כמו כל אחד שהיה אמור לקבל שירות ולא יכול לקבל את השירות.

יעקב טסלר: לא משנה מאיזו סיבה.

יעקב טסלר: המציאות היא שבגל הראשון, ההורים לא שילמו, והבינו את המצוקה שלהם.

יעקב טסלר: מי אמור לתת את הסמכות ומי אמור להחליט מה קורה?

יעקב טסלר: אנחנו בגל השני, איך אומרים, עמוק-עמוק בגל השני.

יעקב טסלר: אנחנו כבר לא אומרים גל שלישי, זה גל שני שמתמשך ואף אחד לא יודע לאן זה ייקח אותנו.

יעקב טסלר: אמנם, כמו שכולכם ציינתם פה, רוצים לפתוח את המעונות ב-18 לחודש.

יעקב טסלר: אבל אף אחד מאיתנו לא יכול לדעת מתי זה ייסגר שוב.

יעקב טסלר: חייבים לקבל עמדה ברורה מה קורה: א.

יעקב טסלר: בתקופה הנוכחית שהילדים לא היו במעונות, שלא יכלו לשלוח את הילדים.

יעקב טסלר: ב.

יעקב טסלר: מה יקרה בעתיד, אם נצטרך, חס ושלום וכולנו תקווה שזה לא יקרה – מי אמור לתת את התשובה על זה?

יעקב טסלר: אני לא יודע.

יעקב טסלר: אני וודאי לא יודע.

אמיר מדינה: אדוני היושב-ראש, גם אני לא יכול להיכנס בנעליהם של גורמים אחרים.

אמיר מדינה: הנושא הזה הוא נושא צרכני, זה לא מתחום הסמכות של אגף מעונות יום לקבוע עכשיו אם ההורה משלם או אם הארגון לא גובה.

אמיר מדינה: הנושא הוא נושא צרכני נטו.

אמיר מדינה: עכשיו, נמצאים פה כמה נציגי ארגונים מפעילים, אני רואה פה את ירון מלך מנעמ"ת.

אמיר מדינה: אולי הוא יוכל לשפוך אור על התמונה בצורה קצת יותר טובה.

יעקב טסלר: אוקיי.

בועז טופורובסקי: מה הוא בעצם אומר, שאנחנו נקרא להורים לשלם?

יעקב טסלר: אנחנו נפנה להורים – אל תשלמו.

יעקב טסלר: לא יודע.

בועז טופורובסקי: זה רציני?

יעקב טסלר: אתה רוצה לדבר דקה לפני שנמשיך הלאה?

בועז טופורובסקי: לא אדוני, אני לא מפריע.

בועז טופורובסקי: כל הכבוד על הדיון.

יעקב טסלר: אתה אף פעם לא מפריע.

יעקב טסלר: תודה.

יעקב טסלר: אני רוצה לפנות בבקשה לגב' רכניצר, אחת הפונות.

רבקה רכניצר: שלום וברכה.

יעקב טסלר: רק הציגי את עצמך לפרוטוקול.

רבקה רכניצר: שמי ריקי רכניצר, יש לי נכדים במעונות, הבת שלי הגישה בקשה לחבר הכנסת טסלר.

רבקה רכניצר: כפי שאנחנו יודעים, המעונות לא עובדים כשיש בידוד או בהסגר.

רבקה רכניצר: העובדות במעון יוצאות לחל"ת והן מקבלות שכר בזמן הזה.

רבקה רכניצר: ובאותו זמן דורשים מההורים לשלם גם על ימי הבידוד כשכל הקבוצה יוצאת לבידוד, הקבוצה של התינוקות, וגם על ימי הסגר.

רבקה רכניצר: זו בעיה קשה מאוד.

רבקה רכניצר: הן בקושי משתכרים והם גם בבית עם הילדים והם צריכים לשלם רגיל על המעון.

רבקה רכניצר: לא נראה לי הוגן.

יעקב טסלר: אוקיי.

יעקב טסלר: תודה.

רבקה רכניצר: מה שכן – האמהות לוקחות בייבי סיטר, למרות שיש כאלה שכבר היה להן קורונה.

יעקב טסלר: יש להם הוצאות נוספות

רבקה רכניצר: כן, כפול.

רבקה רכניצר: זה לא הוגן.

רבקה רכניצר: העובדות יוצאות לחל"ת, הן מקבלות שכר.

רבקה רכניצר: לא נראה לי הוגן.

יעקב טסלר: אוקיי, תודה, תודה על הדברים.

יעקב טסלר: אנחנו זועקים את הזעקה הזו, ומקווים שנמצא את הפתרון לזה.

יעקב טסלר: נעבור לגב' גאולה רם.

גאולה רם: שלום וברכה.

יעקב טסלר: בבקשה.

גאולה רם: אני יכולה להצטרף לדברי גברת רכניצר.

גאולה רם: אני אמא לילדים במעונות.

גאולה רם: אני הולכת לעבודה ואני צריכה לשלם גם על בייבי סיטר וגם על מעון.

גאולה רם: זה לא הגיוני שהעול ייפול על ההורים.

גאולה רם: מישהו צריך לתת לזה מענה.

גאולה רם: אני יכולה להבין את המעונות, אבל הכיס שלי לא רחב מדי.

גאולה רם: במיוחד בתקופה הזו.

יעקב טסלר: ברור.

גאולה רם: אני מצפה לאיזשהו מענה.

גאולה רם: לא לזה שזה צריך לעבור למועצה לצרכנות או כל מיני מילים כאלה שפשוט משאירים אותנו ההורים להתמודד עם זה לבד.

גאולה רם: במקום שיהיה איזשהו מענה, אני כן מצפה שתהיה איזושהי אמירה מהוועדה, לא יודעת, ממישהו מהממשלה שייתן מענה ושלא נצטרך להמתין לתשובות ובינתיים לשלם ואולי יחזירו.

גאולה רם: אני ממש תולה תקווה בוועדה הזו.

יעקב טסלר: תודה, גאולה.

יעקב טסלר: ליאור גבאי, נמצא איתנו?

ליאור גבאי: שלום אדוני היושב-ראש, שלום לכולם.

יעקב טסלר: שלום.

יעקב טסלר: אתה שומע כאן את ההורים שזועקים את הזעקה.

יעקב טסלר: מה אתה אומר?

ליאור גבאי: הזעקה הזו היא נכונה, היא כואבת והיא אצל כל ההורים, בכל המגזרים ומכל שכבות האוכלוסייה.

ליאור גבאי: אני פה קורא גם למשרד האוצר וגם למשרד הרווחה שנושא סיפור גביית שכר הלימוד, לכאורה, היא לא מעניינו של משרד העבודה והרווחה או האוצר – כי לא הם גובים בפועל.

ליאור גבאי: אבל הרי מדובר במחיר בפיקוח, ולא כל אחד יכול לגבות מה שהוא רוצה.

ליאור גבאי: ואין לנו ברירה, אנחנו חייבים להיצמד לאיזה גוף מסוים שייתן הנחיות שיהיו רוחביות אצל כולם.

ליאור גבאי: מה שקורה כרגע זה שכל מסגרת עושה כמעט ככל העולה על רוחה.

ליאור גבאי: שמעתי סיפורים מדהימים של ארגונים או מעונות פרטיים.

יעקב טסלר: שערוריה, ליאור.

ליאור גבאי: גובים באופן מלא וכל מיני דברים הזויים שבסוף נופלים על ההורים.

ליאור גבאי: והם אומרים להורים: טוב, אם אתם לא רוצים אז תצאו החוצה – יש לנו רשימת המתנה.

ליאור גבאי: זה חמור.

ליאור גבאי: אנחנו, נאות מרגלית, כארגונים חברתיים ביחד עם כל הגופים: נעמ"ת, ויצ"ו, אמונה, נשי חרות, פועלים ביחד כדי לנסות ליצור מצב שבו כרגע אנחנו לא נגבה באוקטובר – עד שיתברר המצב.

ליאור גבאי: אנחנו גם רוצים למצוא איזה נוסחה, שבהחלט הנוסחה שבזמנו פורסמה על ידי משרד המשפטים, שאמנם היא הותאמה לגנים הפרטיים יכולה להיות, כך שחלק ייפול על הורים, חלק ייפול על הארגונים.

ליאור גבאי: אבל אין מצב שבו חוסר הוודאות הזה ממשיך.

ליאור גבאי: אני קורא לוועדה לחייב הן את משרד העבודה והרווחה והן את משרד האוצר יחד איתנו, לעשות איזה שולחן עגול של דיון קטן שבו נוציא נוהל שיהיה אחיד ורוחבי לכולם.

ליאור גבאי: על גבייה של חודש אוקטובר, על גבייה של חודש ספטמבר, על מצב של בידודים וכן על זה הדרך.

ליאור גבאי: כרגע יש מצב שבו כמעט - - - כל אחד עושה מה שהוא רוצה.

יעקב טסלר: כל אחד מתנער מאחריות ובצדק.

יעקב טסלר: זה לא שייך אליו.

יעקב טסלר: וכמו משרד העבודה והרווחה, כנ"ל האוצר וכנ"ל המארגנים וכנ"ל ההורים.

יעקב טסלר: מה שקורה הוא שיש פה משהו אבסורד.

יעקב טסלר: תאמר לי בבקשה, ליאור, מה היה בגל הראשון?

יעקב טסלר: בוא תספר קצת.

יעקב טסלר: שם, מי נתן את השיפוי הזה?

יעקב טסלר: מי החליט שההורים לא צריכים לשלם?

יעקב טסלר: בפועל לא שילמו.

יעקב טסלר: רובם.

ליאור גבאי: בגל הראשון, המנכ"ל הנכבד, אביגדור, הוביל את כל התהליך של ההידברות עם האוצר ביחד עם החברים הנכבדים; עם אסף, עם איציק דניאל, עם אמיר מדינה ועם שאר החברים הצלחנו איכשהו להגיע לאיזשהם הבנות שנתנו מענה מבחינת השיפוי לארגונים.

ליאור גבאי: כך שיכלנו לאור המצב באותה תקופה להחליט: אוקיי, במצב הנתון הזה, בואו נראה שהנטל לא ייפול על ההורים.

ליאור גבאי: כמובן שמשרד הכלכלה העביר לנו תקציב בגין זה, בגין מה שסוכם עם האוצר - - -

יעקב טסלר: כעת פניתם שוב?

יעקב טסלר: אתה או ארגונים נוספים?

ליאור גבאי: מה שקורה כרגע הוא שכולנו מנסים להידבר מחדש.

ליאור גבאי: אמנם יש הסדרה, היה דיבור על שיפוי שבוצע, של ה-350 בגין חודש שביעי.

ליאור גבאי: כרגע יש הידברות על תקציב של 150 שקל לכל חודש.

ליאור גבאי: כשיפוי בגין הירידה במספר הילדים או במקום כל הדרישות שנדרש בסיפור של הקורונה.

ליאור גבאי: לגבי הסיפור של החזר שכר הלימוד של ההורים – חוסר הוודאות הוא בעוכרינו.

ליאור גבאי: כי שוב פעם: אני אומר כזעקה של הורים, אני הולך ברחוב ואני פוגש יום-יום עשרות הורים, לצערי הרב, גם בסגר הזה.

ליאור גבאי: ואני פוגש אנשים במסגרת של ה-1,000 מטר מהבית שלי.

ליאור גבאי: אני שומע אנשים שאומרים: מה נעשה?

ליאור גבאי: המעון הזה גובה לנו ככה, והמעון הזה גובה לנו ככה, וזה עושה דין לעצמו וזה עושה דין לעצמו.

ליאור גבאי: זה חמור מאוד.

ליאור גבאי: וכמו שאמרתי בתחילת בדברים – שולחן עגול עם החלטה מסודרת שתחייב את מפעילי מעונות יום.

ליאור גבאי: בכל אופן זה מחיר בפיקוח ויש דרך להידבר על זה.

יעקב טסלר: תודה, ליאור.

יעקב טסלר: אני רוצה לפנות בבקשה למנכ"ל, הוא נמצא איתנו עדיין, אביגדור?

יעקב טסלר: שלום לך אדוני, שמעת את הדברים, חלק מההורים, מהמפעלים.

 << אורח >> אביגדור קפלן: שמעתי את הדברים.

 << אורח >> אביגדור קפלן: הייתי נוכח כל הישיבה.

 << אורח >> אביגדור קפלן: זה שהמחירים בפיקוח זה לא אומר שאנחנו נכנסים למערכת היחסים בין המפעילים לבין ההורים.

 << אורח >> אביגדור קפלן: אלה הן מערכת יחסים צרכנית כפי שאמר אמיר מדינה, שמוסדרים ביניהם.

 << אורח >> אביגדור קפלן: אני בעד ישיבה סביב שולחן עגול כדי לעזור למצוא פתרונות.

 << אורח >> אביגדור קפלן: לנו יש עניין רב ואני חושב שגם לאוצר שהמפעילים יוכלו להמשיך להפעיל את המעונות.

 << אורח >> אביגדור קפלן: לא יפסידו כסף ושהעניינים האלה יוסדרו.

 << אורח >> אביגדור קפלן: מטבע הדברים בראש שולחן כזה יושב בעל המאה שזה האוצר.

 << אורח >> אביגדור קפלן: לנו אין מקור תקציבי להתחיל לפצות את ההורים במקום הארגונים או את הארגונים עבור זה שהם יחזירו את שכר הלימוד להורים.

 << אורח >> אביגדור קפלן: אלה דברים שאין למשרד העבודה והרווחה – לא את הסמכות ולא את המקור התקציבי כדי לממן החזרים כאלה.

 << אורח >> אביגדור קפלן: ומטבע הדברים אני חושב שאכן צריכים לשבת ולפתור את הבעיות ולראות איך מוצאים את הנוסחה שאכן כולם יוצאים איכשהו מהאירוע הזה בשן ועין, אבל בכל זאת בהסכמה והבנה גם להורים לא לשאת בנטל שהם לא צריכים לשאת בו.

יעקב טסלר: תודה.

יעקב טסלר: אני מברך על ההיענות שלך.

יעקב טסלר: וכמו שכולם ציינו ושיבחו את המעורבות שלך בנושא הזה.

יעקב טסלר: ובפרט כשאנחנו מבינים את המצב שאנחנו נמצאים.

יעקב טסלר: אני רוצה לפנות לאמיר, נמצא עדיין?

יעקב טסלר: את הזעקה אתה גם מבין ואתה שומע, ואנחנו בעצם נופלים פה בין הכיסאות.

יעקב טסלר: אני רוצה לאמץ את מה שהציעו פה, וכמו שהמנכ"ל אמר:

יעקב טסלר: לעשות שולחן עגול עם כל הנוגעים בדבר.

יעקב טסלר: רצון יש.

יעקב טסלר: עכשיו רק צריכים לקבוע תאריך ולהתכנס כולם ביחד ואין לי ספק שעם האנשים המומחים שלכם שמה ואתם מכירים, אנשי המקצוע, ידעו לבוא ולהביא את הבשורה באיזושהי צורה.

יעקב טסלר: כמו שציינו – או מההורים או ההחזר, לא משנה.

יעקב טסלר: אנחנו צריכים לשאוף להגיע ליעד הזה שאין כזה מצב שהורים שנשארים בבית ולא יכולים לשלוח את הילדים למעון – אין בזה שום הגיון שהם יצטרכו לשלם את הכסף.

יעקב טסלר: מצד שני צריכים לראות מה עושים עם המפעילים.

יעקב טסלר: אמיר, אתה אתנו בעניין?

אמיר מדינה: אני איתך כמובן, חד משמעית, זו גם האמירה, זה בדיוק כמו שאמר אביגדור וחברי ליאור קודם לכן.

אמיר מדינה: מי שניצח והוביל את הדיון בפעם הקודמת היה מנכ"ל המשרד.

אמיר מדינה: אנחנו נשב ונוכל לבוא לשולחן עגול כמו שהצעתם, כמו שהציע חברי ליאור ואנחנו נדון.

אמיר מדינה: אבל חשוב מאוד - - -

יעקב טסלר: אין "אבל", בוא נעצור פה.

יעקב טסלר: אמיר, אין "אבל".

אמיר מדינה: רגע, רק אשלים את המשפט.

אמיר מדינה: אתה צודק – אין "אבל".

אמיר מדינה: אנחנו נשב ואנחנו נדון.

אמיר מדינה: האמירה פה צריכה לבוא בצורה חדה וברורה מהאוצר.

אמיר מדינה: כי אם לא מצאנו מקור תקציבי למניעה של ה"פלאט" אז כמובן שלא נוכל למצוא מקור תקציבי לא להסדר תשלום הורים או לכל הסדר אחר.

יעקב טסלר: אמיר, אתה קורא את המחשבות שלי.

יעקב טסלר: ברגע זה חשבתי: לא יכול להיות שבצד אחד יש את החלטות הממשלה ומצד השני גם הם צריכים לשלם על מה שהם לא מקבלים.

יעקב טסלר: כולם מבינים שזה, בוא נקרא לזה בעברית פשוטה: לא פר.

יעקב טסלר: צריכים למצוא לזה את הפתרון ואני סומך עליכם שתמצאו.

יעקב טסלר: אסף, אתה איתנו?

אסף וסרצוג: האמת שרציתי לא להגיב, אבל אני מאוד כועס על מה שאמיר אמר עכשיו בסוף ובכלל קצת על הדיון הזה.

אסף וסרצוג: כמובן לא על מה שאתם מעלים אלא על עוד פעם על האוצר, ועוד פעם תביאו מקור.

אסף וסרצוג: גם מאנשי המעונות וגם מאמיר שמנסה לזרוק מעצמו כל דבר אלינו שזה קצת - - -

יעקב טסלר: מה קרה, אסף?

אסף וסרצוג: זה מרגיז אותי.

אסף וסרצוג: אני מתנצל.

יעקב טסלר: אותי מרגיז שהורים צריכים לשלם.

יעקב טסלר: גם מעלים להם עם החלטת הממשלה וגם לא רואים לנכון לראות בזמן הזה לבוא ולעשות "סטופ" ו"ברקס".

יעקב טסלר: מצד שני הם צריכים לבוא ולשלם וכל אחד זורק את זה מאחד לשני.

יעקב טסלר: נו באמת.

יעקב טסלר: אני גם כועס, נו, אז מה אם אני גם כועס.

אסף וסרצוג: אנחנו גם בגל הראשון וגם בגל הזה וגם לפני הגל הזה, הגענו להבנה עם המעונות ביחד עם משרד העבודה והרווחה לגבי הסדר סיוע כספי נוסף למה שהם מקבלים.

אסף וסרצוג: בין היתר כדי לתת מענים גם לדברים כאלו.

אסף וסרצוג: הסברנו והבהרנו במפורש ואפשר עוד פעם לנהל את הדיונים האלה, אבל הם מכירים את זה.

אסף וסרצוג: ולכן גם לא כעס, אבל התמיהה שלי, כי הדברים ברורים וידועים ואפשר גם לשים אותם בצורה כזאת וזה בסדר.

אסף וסרצוג: משרד האוצר, הסברנו את זה כבר אז, אין לו שום יכולת להחליט האם גוף צריך להחזיר חזרה כספים שהוא גבה כנותן שירותים או לא.

אסף וסרצוג: בין אם זה מעונות יום מפוקחים ובין אם זה חנות שנתנה שירות.

אסף וסרצוג: מה שאנחנו יכולים לעשות פה זה לתת סיוע נוסף למעונות.

אסף וסרצוג: זה מה שאנחנו עושים ונותנים ושאר הדברים.

אסף וסרצוג: וזה נותן גם מענה לזה שהם חיים בלי התקציב של ההורים.

אסף וסרצוג: האם הם בוחרים להחזיר, כן או לא?

אסף וסרצוג: האם אגף מעונות יום אומר להם משהו אחר?

אסף וסרצוג: אין לי מושג.

אסף וסרצוג: זה ביניהם.

אסף וסרצוג: אנחנו נתנו את המענה הזה.

אסף וסרצוג: לבוא עכשיו ולהגיד כאילו אין מענה – זה בסדר, אבל זה ממש רחוק מהמציאות.

אסף וסרצוג: נתנו את המענה, נתנו את הסיוע למעונות, גם בגל הראשון, דרך אגב גם לפני הגל השני, עוד לפני שידענו שזה יגיע.

אסף וסרצוג: היינו בשיח בשבועיים האחרונים של אוגוסט טרם פתיחת המעונות ביחד עם כל נציגי המעונות ועם אמיר מדינה בחדר.

יעקב טסלר: אסף, כנראה הקשבת לאמיר אחר.

יעקב טסלר: אם שמעתי טוב – לא שמעתי שום כעס ושום טענות על האוצר.

יעקב טסלר: ההפך הוא הנכון – כל אחד הגיע והציג בעצם את הבעייתיות שיש אצלו במשרד.

יעקב טסלר: והמנכ"ל הנכבד אמר דבר פשוט מאוד, כפי שהציע ליאור, אנחנו מבינים את הקושי, גם של ההורים וגם של המארגנים.

יעקב טסלר: מטבע הדברים כאשר יושבים ביחד אנחנו מוצאים בהידברות את הנוסחה ואת הדרך.

יעקב טסלר: לא הגיעו ואמרו וזרקו אליך את הכדור.

יעקב טסלר: ממש לא, או שאני לא הבנתי נכון.

אסף וסרצוג: אז לא הבנת נכון.

אסף וסרצוג: הם אמרו לך: אין לנו מקור תקציבי, אמיר אמר לך: אין לי מקור תקציבי.

אסף וסרצוג: אם האוצר רוצה לממן אותי על הדבר הזה אז נמצא גם פתרון לזה.

אסף וסרצוג: ואני טוען שזה הצגה לא מדויקת של הדברים, לצערי הרב, כי ניתן לזה מענה וניתן לזה פתרון.

אסף וסרצוג: ובסופו של דבר, האם עכשיו המעונות מחזירים או לא?

אסף וסרצוג: למיטב הבנתי המעונות מחזירים את הכסף להורים.

אסף וסרצוג: יושב פה ליאור, ראיתי פה גם את ירון, הם יכולים לדבר בשמם, אני לא אדבר בשמם.

אסף וסרצוג: הם יגידו מה הם עושים או לא עושים.

אסף וסרצוג: אנחנו התנהלנו מול מעונות, הם העלו מולנו שלל בעיות.

אסף וסרצוג: ניהלנו דיונים מאוד ארוכים.

אסף וסרצוג: ובין אם חשבנו שדברים - - - הגענו בסוף להסכמה.

אסף וסרצוג: בהסכמה הזאת, בתוכה היה גם משרד העבודה והרווחה.

אסף וסרצוג: אמיר מכיר והיה שותף לדברים.

אסף וסרצוג: לכן בעיני כשמציגים עכשיו את הדברים בצורה של: יביא משרד האוצר עוד מקור אז גם נוכל לפצות את ההורים.

אסף וסרצוג: אחרי שאנחנו נמצאים בתהליך זה כבר שישה-שבעה חודשים.

אסף וסרצוג: נראה לי קצת לא הוגן.

אסף וסרצוג: אבל בסדר.

יעקב טסלר: אמיר, אני רוצה להציע לך ואתה לא חייב לקבל את המלצתי.

יעקב טסלר: אני מציע לא להגיב.

יעקב טסלר: ומה שאתה רוצה – תעשה.

יעקב טסלר: אתה רוצה להגיב?

אמיר מדינה: לא.

אמיר מדינה: הכול בסדר.

יעקב טסלר: תודה.

יעקב טסלר: חברים, מי נמצא איתנו עדיין עוד?

אתי שבתאי: ירון מלך.

יעקב טסלר: ירון מלך, אתנו?

ירון מלך: אתכם, שלום.

יעקב טסלר: נעשה את זה ממש בקצרה.

יעקב טסלר: אחרון-אחרון חביב.

יעקב טסלר: בוא תאמר לנו מה ששמעת, מה שנראה לך.

יעקב טסלר: בבקשה.

ירון מלך: אני חושב שאני אפתור לכם את הבעיה שדיברתם עליה בדקות האחרונות.

ירון מלך: אנחנו צריכים להבין שיש שני סוגים של אי הפעלת מעונות:

ירון מלך: אי הפעלת המעונות כתוצאה מכך שכול המדינה בסגר כמו במצב הזה שהגענו אליו ב-18 בספטמבר.

ירון מלך: את גביית ספטמבר עשינו מההורים, הארגונים המפוקחים לפחות, הגדולים, של ליאור פה, נעמ"ת, אמונה, נשות חירות, בית יעקב, אני חושב שאני מדבר בשם כולם.

ירון מלך: את גביית חודש אוקטובר לא ביצענו.

ירון מלך: זאת אומרת, אין להורים בארגונים האלה שום טענה.

ירון מלך: לא גבינו את הכסף ולכן אין להם שום בעיות.

ירון מלך: כשנחזור לפעילות, אני מעריך שאם אנחנו חוזרים ביום ראשון אנחנו נתקזז איתם על הימים של ספטמבר בחודש אוקטובר אחרינו.

ירון מלך: נובמבר יעבוד רגיל.

ירון מלך: לגבי מה שכן סוכם פחות או יותר עם משרד האוצר ועם משרד העבודה ועם הארגונים ערב תחילת שנת הלימודים זה על מה שיקרה אחרי שחוזרים לפעילות וכיתות מסוימות או מעונות מסוימים נכנסים לבידוד תוך כדי פעילות כל המעונות.

ירון מלך: ופה יש סיכום שפחות או יותר אימצנו את מה שמשרד המשפטים אמר על הגנים הפרטיים ואמרנו שאם כיתה נכנסת לבידוד – משרד האוצר משלם את כל דמי האחזקה בגין אותו חודש.

ירון מלך: ההורים ישלמו 30% והארגונים יישאו ב-30% הנותרים.

ירון מלך: פחות או יותר כיסינו את תוואי הפעלת המעון.

ירון מלך: כך אני חושב שיש פתרון לכל הדרך מהחזרה לפעילות רגילה ואני מקווה שכל שאר הארגונים יעשו כמונו ויקזזו בחודש אוקטובר את הפעילות שההורים שילמו בספטמבר ולא תהיה גביית יתר.

יעקב טסלר: תודה, ירון.

יעקב טסלר: ובכן, אני רוצה לסכם את הדיון.

יעקב טסלר: הוועדה קוראת למשרד האוצר, למשרד העבודה והרווחה ולארגונים המפעילים את מעונות היום והמשפחתונים לשבת סביב שולחן עגול עוד היום – למציאת מקור תקציבי על מנת שההורים לא יישאו בנטל.

יעקב טסלר: אפנה בע"ה בכתב לשר אוצר ולשר העבודה והרווחה למציאת פתרון תקציבי ולהנחיות ברורות בעת סגר.

יעקב טסלר: ואני מוסיף כמו שירון כרגע אמר:

יעקב טסלר: בימים של בידוד שהילדים – מקווים שלא – יאלצו להישאר בבית, איך אנחנו עוזרים בעניין הזה.

יעקב טסלר: אחרי הישיבה בשולחן עגול עם כולם ושם נמצא את הפתרונות ואף אחד לא מנסה להאשים אחד את השני.

יעקב טסלר: להפך, כמו ששמעתי בתחילת הוועדה, גם במשרד העבודה והרווחה, ברור מהמנכ"ל וגם ממך אסף את הרצון הטוב שיש לך וכמה שאתה פועל ימים ולילות למען השכבות החלשות.

יעקב טסלר: לדווח אחרי זה לוועדה ואקיים בע"ה ישיבת מעקב בעניין.

יעקב טסלר: תודה רבה לכולכם, הישיבה נעולה.